text: Håndboldklub vender krise til håb
  03 januar 2017 kl. 19.13
  Udgifterne blev ved med at stige. Så nu overtager SGI-Håndbold i Esbjerg selv forpagtningen af cafeteriaet i den hal, de lejer sig ind i.
  Der skulle findes nye løsninger, da udgifterne blev ved med at stige og Esbjerg Kommune ikke længere kunne holde liv i Guldagerhallens cafeteria i Esbjerg. Den sociale nerve for den lokale håndboldklub, SGI-Håndbold.
  Derfor har håndboldklubben nu overtaget forpagtningen.
  - Vi overtager det her cafeteria, fordi vi tror på, at der er nogle muligheder i det, siger Karina Vagner Rasmussen, der er bestyrelsesmedlem i SGI-Håndbold.
  Karina Vagner Rasmussen, bestyrelsesmedlem, SGI-Håndbold, Esbjerg: "Når vi gør det på frivillig basis, så har vi mulighed for at have åbent hver gang der er en kamp – både i hverdage og weekender"
  Cafeteriaet skal fremover køres af frivillige. De håber at det der først truede klubbens eksistens nu kan være med til at styrke sammenholdet i klubben i stedet.
  - Når vi gør det på frivillig basis, så har vi mulighed for at have åbent hver gang der er en kamp – både i hverdage og weekender, forklarer Karina Vagner Rasmussen.
  Selvom der tidligere kun var åbent i weekenderne, så har cafeteriaet været en underskudsforretning for Esbjerg Kommune.
  - Allerede for et par år siden sagde vi til klubben, om ikke det var en idé, at de selv overtog cafeteriaet – fremfor at vi skulle holde åbent med 25 kroner i omsætning i timen, siger direktør Niels Bækgård fra Sport & Event Park Esbjerg, der har drevet cafeteriaet for Esbjerg Kommune.
  Men det skræmmer ikke de frivillige fra SGI-Håndbold.
  - Det skal fungere ved hjælp af forældre og spillere selv, som skal være med til at gøre det til en succes, ved at de selv tager nogle vagter, slutter Karina Vagner Rasmussen.
  Håbet er, at den nye forpagtningsaftale vil skabe nyt liv i klubben.
  